Foto: FAH

PREMIJER Zoran Milanović krajem rujna putuje u Sjedinjene Države gdje će posjetiti pet velikih američkih informacijsko tehnoloških kompanija kako bi razgovarao o potencijalnoj suradnji, potvrdio je Hini glasnogovornik vlade Nikola Jelić.



Premijer Milanović posjetit će Cisco, IBM, Microsoft, Oracle i Hewlett-Packard (HP), odnosno boravit će u San Franciscu, New Yorku i Seattleu.

"Potencijalna suradnja" kao pozivnica za cijelu garnituru



Razlog putovanja je razgovor o potencijalnoj suradnji s tim tvrtkama, a dogovoren je u suradnji s Američkom gospodarskom komorom.



U ovome trenutku još uvijek se ne zna s kim će se premijer Milanović sastati, a očekuje se da će to biti vodeći ljudi navedenih kompanija.



U delegaciji s premijerom bit će ministar znanosti, obrazovanja i sporta Vedran Mornar i ministar zdravlja Siniša Varga, a moguće je i ministar gospodarstva Ivan Vrdoljak, jer se konačni sastav izaslanstva još dogovara.



S Milanovićem i ministrima u Ameriku će i čelnici nekoliko državnih institucija i agencija koje su također zainteresirane za suradnju s američkim tvrtkama.



Očekuje se da će tijekom boravka u Americi premijer sastati i s predstavnicima hrvatske dijaspore.

Tekst se nastavlja ispod oglasa

Hoće li Milanović i ovog puta povesti suprugu na besplatno putovanje?



Iako je Index još krajem srpnja od Vlade pokušao doznati više detalja o Milanovićevoj rujanskoj turneji po SAD-u, uključujući i informacije tko će sve (i koliko ukupno ljudi kad se pribroji osiguranje) pratiti Milanovića na putovanju, koliko će hrvatske građane nova premijerova međunarodna turneja koštati te hoće li i ovog puta Milanović na besplatno putovanje povesti i suprugu, kao što je to bio slučaj prilikom njegova posjeta Australiji, naišli smo na "zid šutnje".



Iz Vlade su tom prilikom tek kratko poručili: "Služba za odnose s javnošću Vlade RH redovito i na vrijeme izvještava medije (i javnost) o svim službenim obvezama i putovanjima premijera Zorana Milanovića. Budući da još nemamo potvrđen raspored premijerovih službenih obveza - uključujući i službena putovanja - tijekom mjeseca rujna, molim vas za strpljenje i razumijevanje".